Halfdan Harnoll

Halfdan Arnold Hanssen Harnoll (1877–1918) var en norsk høyesterettsadvokat og politiker (H). Han var Levangers ordfører fra 1915 til 1918.

Han var av gammel bondeslekt i Stokke, som sønn av gårdbruker og stortingsmann Hans Christian Hanssen-Fossnæs, men ble foreldreløs som mindreårig. Han gikk middelskolen i Tønsberg og ble hjulpet av en eldre bror frem mot studentereksamen ved Hamar katedralskole. Studiene trakk ut i tid, ettersom han måtte forsørge seg selv, og arbeidet derfor hos Det Norske Veritas og advokat Prydz før han avla juridisk embedseksamen med laud i 1903.

Harnoll ble fullmektig ved Stjør- og Verdal sorenskriverkontor i Levanger i 1904, hvoretter han kjøpte Henrik Steens sakførerforretning i samme by. Harnoll ble sakfører for Privatbanken i Levanger i 1904 og høyesterettsadvokat i 1915.

Han giftet seg i 1906 med Ingrid Cecilie Fleischer, datter av proprietær Ludvig Christian Bernhard Fleischer og hustru Anne Cecilie Frengen. Deres datter Inger Marie giftet seg med banksjef og ordfører Kaare Landfald.

Harnoll påtok seg verv som formann i Levangers ligningsråd, fattigstyre og kretssykekasse, medlem av skolestyret og formann i kretssykekassens amtsforening. Han var også formann i Levanger liberal-konservative forening, og ble i 1913 innvalgt i Levanger bystyre, der han var ordfører fra 1915 til 1918. Han døde av magekreft i 1918, og ble begravet fra Levanger kirke.

 Referanser 

Kategori:Ordførere i Levanger
Kategori:Høyre-ordførere i Nord-Trøndelag
Kategori:Norske høyesterettsadvokater
Kategori:Personer fra tidligere Stokke kommune
Kategori:Fødsler i 1877
Kategori:Dødsfall i 1918
Kategori:Personer fra Sandefjord kommune
Kategori:Alumni fra Hamar katedralskole